การประกอบธุรกิจของแต่ละสายผลิตภัณฑ์

บริษัท แฟนซีวู๊ดอินดัสตรีส จำกัด (มหาชน)
ประกอบธุรกิจโรงงานผลิตและจำหน่ายเฟอร์นิเจอร์และผลิตภัณฑ์ไม้ยางพาราประเภทถอดประกอบได้
(Knock Down Furniture) และประเภทที่จำหน่ายให้กับโรงงานเพื่อนำไปผลิตต่อ (Original
Equipment Manufacturer: OEM) ในรูปแบบการผลิตมาก (Mass Production)
เพื่อส่งออกไปจำหน่ายต่างประเทศ
โดยส่วนใหญ่ลูกค้าจะเป็นผู้ออกแบบชุดผลิตภัณฑ์ตามสไตล์และรสนิยมของลูกค้า

1.  ลักษณะผลิตภัณฑ์

    1.  ชุดเฟอร์นิเจอร์ไม้ยางพาราได้แก่ เฟอร์นิเจอร์ที่ใช้ในครัวเรือน โต๊ะอาหาร, เก้าอี้,
        ตู้โชว์หรือชั้นวางของในครัว, รถเข็นอาหาร , โต๊ะอาหารเล็ก , โต๊ะเอนกประสงค์ ,
        ตู้โชว์และชั้นวางของ , โต๊ะวางของ ชุดเฟอร์นิเจอร์ในห้องนอนได้แก่ เตียงนอน
        โต๊ะหัวเตียง ตู้เสื้อผ้า โต๊ะเครื่องแป้ง เป็นต้น

    2.  ผลิตภัณฑ์อื่น ๆ เป็นผลิตภัณฑ์สำหรับใช้ประโยชน์ภายในสำนักงาน เช่น
        โต๊ะคอมพิวเตอร์และเก้าอี้

2.  ภาวะตลาดและการแข่งขัน

    1.  ภาวะการตลาด

    -   กลยุทธ์การตลาด :
        บริษัทจะมุ่งเน้นการผลิตเฟอร์นิเจอร์ไม้ยางพาราแบบขายส่งโดยเน้นการผลิตเป็นจำนวนมากต่อหนึ่งรูปแบบและตรงกับเทคนิคการผลิตของบริษัท
        ซึ่งจะช่วยให้เกิดการประหยัดจากขนาดของการผลิต
        ลักษณะการผลิตดังกล่าวจึงสอดคล้องกับการทำการตลาดสำหรับลูกค้าโดยบริษัทกำหนดกลยุทธ์สำคัญดังนี้

    1.  คุณภาพของผลิตภัณฑ์ :
        บริษัทให้ความสำคัญอย่างมากต่อการผลิตผลิตภัณฑ์ที่มีคุณภาพและตรงกับความต้องการของลูกค้าในแต่ละประเภท
        เช่น ความแข็งแรง
        ความประณีตเรียบร้อยโดยเฉพาะวัตถุดิบไม้ยางพาราแปรรูปและไม้ประสานที่ซื้อจากบริษัทย่อยต้องมีคุณภาพและมาตรฐาน

    2.  การกำหนดราคา :
        บริษัทจะกำหนดราคาตลาดแต่ไม่มีนโยบายในการแข่งขันด้านราคาโดยตัดราคาแข่งกับคู่แข่งขันอื่นทั้งในประเทศและต่างประเทศ

    3.  ระยะเวลาการส่งมอบ :
        จากการที่บริษัทมุ่งเน้นการผลิตในปริมาณมากจึงสามารถดำเนินการผลิตให้กับลูกค้าได้อย่างรวดเร็วและส่งมอบผลิตภัณฑ์ได้ทันต่อความต้องการของลูกค้า
        ซึ่งถือว่าเป็นจุดแข็งที่สำคัญของบริษัทและยังเป็นการสร้างความเชื่อถือที่ดีต่อลูกค้า

    -   ลักษณะลูกค้า :
        ลูกค้าของบริษัทเป็นผู้ค้าส่งหรือผู้นำเข้าผลิตภัณฑ์เฟอร์นิเจอร์มีจำนวนประมาณ 50 ราย
        ส่วนใหญ่เป็นลูกค้าระดับกลางขึ้นไปและเป็นลูกค้าประจำที่มีการซื้อขายกับบริษัทเป็นเวลานานมากกว่า
        5 ปีขึ้นไปสำหรับลูกค้ารายอื่น ๆ
        จะเริ่มด้วยการทดลองซื้อจำนวนหนึ่งหลังจากที่มั่นใจในคุณภาพ
        ราคาและความน่าไว้วางใจด้านความซื่อสัตย์ การตรงต่อเวลาหรือบริการอื่น ๆ แล้ว
        ลูกค้าจะเพิ่มปริมาณการสั่งซื้อมากขึ้น
        โดยบริษัทได้กำหนดเกณฑ์ในการคัดเลือกคำสั่งซื้อของลูกค้า คือ ปริมาณการสั่งซื้อ
        รูปแบบของผลิตภัณฑ์และผลกำไรจากการดำเนินงาน
        โดยปกติคำสั่งซื้อของลูกค้าจะมีอยู่อย่างต่อเนื่องตลอดทั้งปี
        สำหรับลูกค้าหลักในประเทศสหรัฐอเมริกาจะมีคำสั่งซื้อปริมาณมากในไตรมาสที่ 3
        และไตรมาสที่ 4 ของแต่ละปี
        บริษัทจะให้ความสำคัญกับลูกค้าโดยไม่มีการพึ่งพาลูกค้ารายใดรายหนึ่งมากเกินไป

    -   กลุ่มเป้าหมาย :
        บริษัทมุ่งเน้นลูกค้าประเภทผู้ค้าส่งหรือผู้นำเข้าผลิตภัณฑ์เฟอร์นิเจอร์ที่อยู่ในระดับสูงในประเทศสหรัฐอเมริกาเป็นหลักเนื่องจากเป็นตลาดที่มีขนาดใหญ่
        มีความต้องการสูงซึ่งเกิดจากพฤติกรรมของผู้บริโภคที่ชอบเปลี่ยนหรือปรับปรุงแบบเฟอร์นิเจอร์ในบ้าน
        อย่างน้อย 2–3 ปีต่อครั้ง สำหรับลูกค้าของบริษัทในประเทศอื่นๆ ได้แก่ประเทศแคนาดา
        อังกฤษ เยอรมันรวมถึงประเทศญี่ปุ่น เป็นต้น
        นอกจากนี้บริษัทมีเป้าหมายที่จะขยายตลาดไปยังประเทศอื่น ๆ
        โดยเฉพาะในทวีปยุโรปเนื่องจากสินค้าของบริษัทมีคุณภาพดีเป็นที่ยอมรับของลูกค้าโดยทั่วไปและกำหนดราคาที่สามารถแข่งขันรายอื่น
        ๆ ได้

    -   การจำหน่ายและช่องทางการจำหน่าย :
        บริษัทจำหน่ายผลิตภัณฑ์ผ่านผู้ค้าส่งหรือผู้นำเข้าของประเทศ (Wholesaler & Import)
        ซึ่งเป็นผู้ซื้อผลิตภัณฑ์ในปริมาณมากเพื่อนำไปจำหน่ายต่อ หรือ นำไปจำหน่ายให้กับผู้ค้าปลีก
        (Retailers)
        หรือบางรายเป็นผู้นำเข้าสินค้ากึ่งสำเร็จรูปเพื่อนำไปผลิตต่อและจัดจำหน่ายให้กับผู้ค้าปลีกต่อไป
        เนื่องจากผู้ค้าปลีกส่วนใหญ่ต้องการความสะดวกในการติดต่อกับผู้ค้าส่งหรือผู้นำเข้าซึ่งอยู่ใกล้ชิดมากกว่าและไม่ต้องการรับภาระในกรณีที่สินค้าเกิดความเสียหาย
        เช่น ลูกค้าประเภทห้างสรรพสินค้า ร้านจำหน่ายเฟอร์นิเจอร์ชั้นนำ เป็นต้น
        สัดส่วนการขายภายในประเทศและต่างประเทศ
        บริษัทจำหน่ายสินค้าส่วนใหญ่ไปยังต่างประเทศในปี 2546 คิดเป็นสัดส่วนร้อยละ 95
        โดยส่วนใหญ่จะเป็นการจำหน่ายไปประเทศสหรัฐอเมริกา รองมาคือประเทศแคนาดา
        อังกฤษ เยอรมัน เป็นต้น

    2.  การแข่งขัน

    -   สภาพการแข่งขันในอุตสาหกรรมเฟอร์นิเจอร์ในตลาดโลกมีการแข่งขันสูงมาก
        โดยเฉพาะการแข่งขันกันตัดราคาจำหน่ายในตลาดระดับล่างถึงตลาดระดับกลางจากผู้ผลิตในประเทศและต่างประเทศ
        เช่น อินโดนีเซีย มาเลเซีย เวียดนาม และ จีน
        ทำให้ลูกค้ามีโอกาสเลือกซื้อผลิตภัณฑ์ได้จากแหล่งต่างๆ มากขึ้น อย่างไรก็ตาม
        ผู้ผลิตต่างก็ได้พยายามเพิ่มศักยภาพและขีดความสามารถในการส่งออกด้วยการพัฒนาการออกแบบ
        การปรับปรุงคุณภาพเพื่อยกระดับราคาสินค้าและตอบสนองต่อความต้องการของลูกค้าให้มากขึ้น
        ต่อมาภายหลังสงครามอ่าวเปอร์เซียปี 2545
        ที่ประเทศอิรักและประเทศผู้ส่งออกเฟอร์นิเจอร์ไม้ยางพาราบางแห่งประสบปัญหาการเมืองภายในประเทศ
        เป็นผลผลักดันให้ลูกค้ารายใหญ่ของอเมริกาสนใจที่จะสั่งซื้อสินค้าจากประเทศไทยมากขึ้น

    -   จำนวนคู่แข่งขันโดยประมาณในอุตสาหกรรมเฟอร์นิเจอร์ตลาดโลกมีประมาณ 100 ราย
        โดยแบ่งเป็นผู้ผลิตในตลาดระดับบนประมาณ 15 รายในตลาดระดับกลางประมาณ 40
        รายส่วนที่เหลือเป็นผู้ผลิตระดับล่าง

    -   สภาพและศักยภาพการแข่งขัน
        ปัจจุบันบริษัทเป็นผู้ส่งออกเฟอร์นิเจอร์ไม้ยางพารารายใหญ่ของประเทศที่มีการผลิตครบวงจรสามารถควบคุมการผลิตและส่งมอบผลิตภัณฑ์ได้ทันต่อความต้องการของลูกค้าและมีความได้เปรียบในเรื่องแหล่งวัตถุดิบไม้ยางพาราแปรรูป
        เมื่อพิจารณาโดยรวมแล้วบริษัทอยู่ในระดับที่สามารถแข่งขันกับประเทศเพื่อนบ้านได้
        นอกจากนี้การที่บริษัทเน้นการผลิตในปริมาณมากโดยใช้เครื่องจักรช่วยในการผลิตมากกว่าการใช้แรงงาน
        รวมถึงมุ่งเน้นคุณภาพของสินค้าและบริการจะช่วยให้บริษัทสามารถรักษาฐานลูกค้าเดิมและแสวงหาลูกค้าใหม่ได้มากขึ้นในอนาคต

3.  การจัดหาผลิตภัณฑ์

การจัดหาผลิตภัณฑ์ บริษัทมีโรงงาน 2 แห่งที่จังหวัดสมุทรปราการและสาขาที่ 1
ที่จังหวัดสุราษฎร์ธานี เพื่อผลิตเฟอร์นิเจอร์ไม้ยางพารา
โดยจัดซื้อวัตถุดิบไม้ยางพาราแปรรูปและไม้ประสานจากบริษัทย่อย
บริษัทมีสัดส่วนการใช้ไม้ยางพาราคิดเป็นมูลค่าประมาณร้อยละ 50 ของต้นทุนการผลิตรวมทั้งหมด
ส่วนวัตถุดิบประกอบอื่น ๆ เช่น สี กาว สกรูน๊อต
เบาะนั่งจะเป็นการสั่งซื้อจากบริษัทภายนอกทั้งในประเทศและต่างประเทศโดยมีสัดส่วนประมาณร้อยละ
13 ของต้นทุนการผลิต

บริษัทย่อยมีโรงงาน 1 แห่งที่จังหวัดสุราษฎร์ธานีและสาขาโรงงานแปรรูปไม้อีก 2
แห่งที่จังหวัดพังงา และ
นครศรีธรรมราชซึ่งเป็นแหล่งวัตถุดิบที่มีอยู่จำนวนมากในภาคใต้แหล่งวัตถุดิบจะกระจายในเขตพื้นที่ต่าง
ๆ เช่น จังหวัดนครศรีธรรมราช สุราษฎร์ธานี ตรัง พังงา พัทลุง เป็นต้น
บริษัทย่อยสามารถรับซื้อไม้ยางพาราได้จากผู้ขายที่มีมากกว่า 100
รายโดยไม่มีผู้ใดผูกขาดการจำหน่ายไม้ยางพาราได้

สภาพปัญหาเกี่ยวกับวัตถุดิบ
ไม้ยางพาราเป็นไม้ที่มีความชื้นสูงภายหลังจากการตัดโค่นต้นยางแล้วต้องรีบนำมาแปรรูปไม้และรักษาเนื้อไม้ด้วยการอัดน้ำยาเคมีและอบแห้งด้วยความร้อน
โดยธรรมชาติในฤดูฝนการชักลากไม้ยางพาราที่โค่นแล้วออกจากป่าอาจทำได้ยาก
เนื่องจากพื้นที่บางแห่งเป็นป่าเขาปริมาณไม้ที่หาซื้อได้ในช่วงฤดูฝนอาจมีปริมาณลดลงบ้าง

4.  ผลกระทบหรือข้อพิพาทเกี่ยวกับสิ่งแวดล้อม

ผลกระทบต่อสิ่งแวดล้อม
บริษัทและบริษัทย่อยได้ให้ความสำคัญต่อสิ่งแวดล้อมมาตลอดโดยดำเนินการลดผลกระทบต่อสิ่งแวดล้อมให้มีผลกระทบน้อยที่สุด
อาทิเช่น เศษไม้ จะนำมาใช้เป็นเชื้อเพลิงในการอบไม้
ส่วนเศษที่เหลือจำหน่ายให้กับบริษัทภายนอกสำหรับเศษผงและฝุ่นบริษัทได้ติดตั้ง Dust Collector
ระบบดูดและเก็บกักฝุ่นและติดตั้งอุปกรณ์แจ้งเตือนหากมีเหตุที่อาจจะก่อให้เกิดอันตราย

สี
บริษัทใช้สีประเภทไม่มีสารตะกั่วและใช้เครื่องจักรในการพ่นสีด้วยระบบดักละอองสีด้วยม่านน้ำและระบบไฟฟ้าสถิตย์โดยใช้คลื่นแม่เหล็กทำให้สีเป็นประจุบวกและเฟอร์นิเจอร์เป็นประจุลบซึ่งจะไม่มีการฟุ้งกระจายของละอองสี
โดยสีจะจับเฉพาะชิ้นงานเท่านั้นและไม่มีผลกระทบต่อสิ่งแวดล้อม

กาว บริษัทใช้กาวที่ไม่มีส่วนผสมของสารระเหยในการผลิต

5.  งานที่ยังไม่ส่งมอบ

ไม่มี